Tihvinan rajon

Tihvinan rajon () om Venäman municipaline ühtnik Leningradan agjas.

Administrativine keskuz om Tihvin-lidn. Siš eläb rajonan ristitišton viž kudendest. Edel 2006. vot lidn ei mülünd rajonha, se alištui agjan tobmudele.

 Istorii 
Rajonan aluz om pandud vn 1927 elokun 1. päiväl Leningradan agjan Leningradan ümbrikho ühten aigan niiden sädandanke. Vn 1930 heinkun 23. päiväl heittihe ümbrikod, i siš aigaspäi rajon mülüb Leningradan agjaha kut administrativine ühtnik. Vozil 1945−2006 Tihvin-lidn alištui agjan tobmudele. Vl 1952 Boksitogorskan rajon erištui rajonaspäi. Tihvinan rajon om olmas nügüdläižiš röunoiš vspäi 2006.

 Geografijan andmused 
Tihvinan rajon om Leningradan agjan päivnouzmaine taho. Pind — 7 018 nellikkilometrad (nellänz' sija agjas). Mec otab viž kudendest rajonan territorijad, sidä kesken enamba pol't om kavag'mecad.

Om röunoid Venäman seičemenke rajonanke i ümbrikonke:
 pohjoižpäivnouzmas Leningradan agjan Kos'kenaluižen rajonanke;
 päivnouzmas Vologdan agjan Babajevon ümbrikonke;
 suvipäivnouzmas Leningradan agjan Boksitogorskan rajonanke;
 suvipäivlaskmas Uz'lidnan agjan Lübitinon rajonanke i Leningradan agjan Kirišin rajonanke;
 lodehes Leningradan agjan Volhovan rajonanke;
 pohjoižes Leningradan agjan Pöudon rajonanke.

Znamasižed joged oma Paš (Süvärin hura ližajogi) da Säs' (lankteb Ladogha), ned mülüdas Atlantižen valdmeren basseinha. Kaik om 146 pen't järved 112 km² ühthiženke pindanke.

Londuseližed varad oma turbaz, sauvondmaterialad (letked, saved), mec, reskvezi. Londuseližen Vepsän mec-puišton pala om rajonan pohjoižpäivnouzmas.

 Tobmuz 
Vn 2006 vilukun 1. päiväspäi rajonan territorii jagase ühesaks municipaližeks ühtnikaks: üks' lidnankund da kahesa küläkundad.

Käskusenandai tobmuz om Deputatoiden nevondkund () 18 ühtnijanke, heišpäi vaiše kaks' voidas rata kaikenaigaižešti. Kaik rahvaz valičeb heid videks vodeks. Järgvaličendad sihe oliba vn 2014 sügüz'kun 14. päiväl. Aleksandr Lazarevič radab sen ezimehen da rajonan pämehen vn 2012 sügüz'kun 26. päiväspäi kahtenden strokun jäl'geten. Deputatoiden nevondkund valičeb rajonan administracijan pämest. Tihvinan rajonan varapämez, Tihvin-lidnankundan pämehen varapämez i kaks' nevojad oma hänele abhu.

Vn 2016 keväz'kun 26. päiväspäi Vera Pastuhova om valitud i radab rajonan administracijan pämehen. Rajonan administracijan koume varapämest oma hänele abhu. Kaik seičeme komitetad da laudkund alištudas rajonan administracijale.

Vspäi 2014 Kundaline Nevondkund () radab rajonas. Siš ei voi olda 40 ühtnijad enamba.

 Eläjad 
Vn 2002 Venäman rahvahanlugemižen mödhe rajonan eläjiden lugu oli 14 637 ristitud (Tihvinanke — 77 975 rist.), vn 2010 — 70 988 ristitud, vn 2021 — 67 475 ristitud. Kaik 69 800 eläjad oli rajonas vl 2017. Kaikiš suremb rajonan ristitišt oli 68 025 eläjad vl 1939 i 75 400 eläjad vl 2006.

Kaik om 198 eländpunktad rajonas, sidä kesken üks' lidn, kümne žilod, koume raudtestancijan žilod, 182 küläd da kaks' sijašt.

Toižed znamasižed eländpunktad oma Šugar'v-žilo (2,4 tuh. rist. vl 2012) da Bor-külä (1,2 tuh. rist. vl 2010).

Rahvahad (enamba 0,4 % vn 2010 Venäman rahvahanlugemižen mödhe): venälaižed — 82,6 %, ukrainalaižed — 1,0 %, vaugedvenälaižed — 0,7 %, toižed rahvahad — 1,9 %, rahvahuden ozutandata — 13,8 %.

Erased-se igähižed rahvahad: vepsläižed — 0,19 % (133 rist.), karjalaižed — 0,08 % (56 rist.)Национальный состав и владение языками, гражданство населения Ленинградской области (Leningradan agjan rahvahaline mülükund, ristitišton kel'mahtod da rahvahanikuz.) / Стат. сборник. Часть 1. — СПб.: Петростат, 2013. — 266 lp. — Lp. 80−81. .

Vepsläižed elädas rajonan pohjoižpäivnouzmas i administrativižes keskuses (Tihvinas).

 Ižanduz 
Rajonan ižandusen päižed sarakod oma transportmašinoidensauvomine (vagonoiden tehmine), gazanveimtransport, mecan varhapanend da ümbriradmine, maižanduz.

 Homaičendad 

 Irdkosketused 
 Tihvinan rajonan oficialine sait (tikhvin.org).